Document ID: 32001D0848

Απόφαση της Επιτροπής
της 30ής Νοεμβρίου 2001
για τροποποίηση, για τρίτη φορά, της απόφασης 2001/740/ΕΚ για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2001) 3816]
(Κείμενο που παρουσιάζει ενδιαφέρον για τον ΕΟΧ)
(2001/848/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία με την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Η απόφαση 2001/740/ΕΚ της Επιτροπής(4), όπως τροποποιήθηκε τελευταία με την απόφαση 2001/789/ΕΚ(5), αφορά ορισμένα μέτρα προστασίας ως προς τον αφθώδη πυρετό στο Ηνωμένο Βασίλειο.
(2) Ορισμένες κομητείες στη Μεγάλη Βρετανία, οι οποίες αναγράφονται στο παράρτημα ΙΙΙ, δεν εμφάνισαν καμία εστία αφθώδους πυρετού στη διάρκεια της παρούσας επιδημίας, ενώ άλλες έχουν παραμείνει απαλλαγμένες από τη νόσο για διάστημα άνω των τριών μηνών. Ως εκ τούτου κρίνεται σκόπιμο να διευρυνθεί περαιτέρω η περιοχή από την οποία επιτρέπεται η αποστολή ορισμένων ειδών κρέατος, και πέραν του χοιρείου κρέατος να περιληφθεί κρέας από άλλα είδη ζώων και από εκτρεφόμενα και άγρια θηράματα ειδών που είναι ευπαθή στον αφθώδη πυρετό.
(3) Για λόγους σαφήνειας κρίνονται αναγκαίες ορισμένες ελάσσονος σημασίας διορθώσεις.
(4) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής, που είναι προγραμματισμένη για τις 4 και 5 Δεκεμβρίου 2001, και τα μέτρα θα προσαρμοστούν εφόσον κριθεί αναγκαίο.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/740/ΕΚ τροποποιείται ως εξής:
1. Η πρώτη περίπτωση του άρθρου 2 παράγραφος 2 στοιχείο ε) αντικαθίσταται από τα ακόλουθα: "- μετά τη θανάτωση των ζώων, τα πτώματα αντιμετωπίσθηκαν κατά τις διατάξεις του παραρτήματος Ι κεφάλαιο ΙΙΙ της οδηγίας 92/45/ΕΟΚ και μεταφέρθηκαν σε κατάστημα που είναι είτε κέντρο συλλογής αγρίων θηραμάτων είτε εγκεκριμένη εγκατάσταση επεξεργασίας, για τοποθέτηση σε ψύξη."
2. Το στοιχείο α) του άρθρου 13 παράγραφος 1 αντικαθίσταται από τα ακόλουθα: "α) οι αντίστοιχες μεταφορές ζώντων ζώων των ευπαθών στη νόσο ειδών υπόκεινται σε προηγούμενη έγκριση εκ μέρους των αρμόδιων αρχών του τόπου αποστολής, οι οποίες οφείλουν να βεβαιώνουν ότι η μεταφορά και ο λιμήν εισόδου κοινοποιούνται εκ των προτέρων στις αρμόδιες κεντρικές κτηνιατρικές αρχές του Ηνωμένου Βασιλείου τουλάχιστον πριν από 3 εργάσιμες ημέρες."
3. Η παράγραφος 2 του άρθρου 10 διαγράφεται.
4. Στο άρθρο 16, η ημερομηνία "31 Δεκεμβρίου 2001" αντικαθίσταται από την ημερομηνία "31 Ιανουαρίου 2002".
5. Το παράρτημα III αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Νοεμβρίου 2001.

Labels: 0
18
6